दरअसल, कांग्रेस इस समय अगले चुनाव की तैयारियों के लिए संसाधनों की कमी से जूझ रही है। मोदी सरकार आने के बाद से ही लगातार कांग्रेस के चुनावी चंदे में गिरावट दर्ज की गई है। एसोसिएशन फॉर डेमोक्रेटिक रिफॉर्म्स (एडीआर) की रिपोर्ट के मुताबिक, साल 2016-17 में भाजपा को मिला चुनावी चंदा 500 करोड़ रुपये को पार कर गया, वहीं कांग्रेस का चुनावी चंदा 42 करोड़ रुपये तक भी नहीं पहुंच पाया। 2016-17 में भाजपा को कुल चंदा (20 हजार रुपये से ज्‍यादा) 589.38 करोड़ रुपये मिला। वहीं कांग्रेस को सिर्फ 41.90 करोड़ रुपये इस दौरान चुनावी चंदा मिला। ऐसे में अहमद पटेल की कोषाध्यक्ष के रूप में नियुक्ति उनके लिए काफी चुनौतीपूर्ण मानी जा रही है। इस नई भूमिका के साथ पटेल की राहुल गांधी की टीम में भी आधिकारिक सियासी भूमिका तय हो गई है।